EKF: Pécs és Isztambul között közvetít Szili
Isztambul és Pécs csütörtökön kialakította a két város mint Európa 2010-es évi kulturális fővárosai közötti egyeztetés menetrendjét Szili Katalin parlamenti elnök törökországi látogatásán.
A menetrend szerint június végéig minden szinten meg kell történnie a programegyeztetésnek a feladatok végrehajtói között, és addig alá is kell írni az együttműködési szándéknyilatkozatot - mondta el az Országgyűlés elnöke az MTI-nek telefonon nyilatkozva.

Az egyeztetésen a magyar parlamenti elnök mellett Mészáros András, a Pécs2010 Európa Kulturális Fővárosa program főigazgatója, valamint Isztambul tartomány kormányzóhelyettese és a metropolis főpolgármester-helyettese vett részt. A felek szeretnék, ha június végéig a két ország kulturális minisztere is tárgyalni tudna egymással a 2010. évi kulturális programokról, és e tárgyalásokon szó lenne az együttműködés kormányzati garanciális elemeiről.

Törökország most dolgozik a 2010-es isztambuli rendezvények intézményi szervezetének kialakításán, és az ankarai parlament novemberben kell hogy elfogadja az ezzel kapcsolatos törvényt, tehát semmivel nem tartanak előbbre a szervezésben, mint Pécs - jelentette ki a házelnök telefonos nyilatkozatában.

Szili Katalin Isztambulból Rodostóba (Tekirdag) utazott tovább, ahol először találkozott a tartományi kormányzóval és a városi polgármesterrel, illetve Kütahya város polgármesterével, aki a találkozó céljából utazott oda. Rodostó Kecskemét testvérvárosa, Kütahya pedig Pécsé. A házelnök ezután találkozott a Thököly Imre emlékét ápoló szervezetek képviselőivel. E szervezetek az idei évben fel akarják építeni a száműzetésbe kényszerült és a mai Izmitben meghalt fejedelem háza másolatát. A Magyar-Török Baráti Társaság tagjai ismertették a parlamenti elnökkel, hogy a társaság fennállásának hat éve alatt milyen rendezvényeket tartottak. Szili Katalin programjában ezután a Rákóczi-emlékház meglátogatása szerepelt.